Predkladacia správa

Podnet: Materiál sa predkladá na základe úlohy C.1. uznesenia vlády SR č. 978 z 10. 11. 1999, ktorým vláda SR uložila ministrovi životného prostredia predložiť vláde uzavretý protokol s návrhom na ďalšie opatrenia a Plánu hlavných a legislatívnych úloh MŽP SR na rok 2002. 
Potreba: SR podpísala protokol 30. novembra 1999. Protokol nadobudne platnosť po jeho ratifikácii minimálne šestnástimi stranami. Doposiaľ ho podpísalo 31 krajín, ratifikovala 1 (Luxembursko – august 2001).  Európska únia smernicou 2001/81/EC určila pre členské štáty emisné stropy jednotlivých znečisťujúcich látok. K dátumu vstupu SR do EÚ budú určené stropy na základe protokolu aj pre Slovenskú republiku. Už teraz však treba pripraviť podmienky na dodržanie týchto stropov v roku 2010.
Stručný obsah: Cieľom protokolu je dosiahnuť v európskom regióne zníženie acidifikácie, eutrofizácie a zníženie expozície prízemným ozónom na čo najmenšiu a podľa možnosti rovnakú mieru. Protokol určuje záväzné množstvo celkových emisií pre jednotlivé krajiny v roku 2010. Pre SR je to 110 kt oxidu siričitého, 130 kt oxidov dusíka, 140 kt prchavých organických zlúčenín a 39 kt amoniaku. Tento materiál navrhuje postup pre prípravu podmienok na ratifikáciu protokolu. 
Text: 
Základné povinnosti, uvedené v protokole, sú: 
-	dosiahnutie emisných stropov (emisný strop je maximálne množstvo celkových emisií vypustených v danom roku) pre jednotlivé znečisťujúce látky podľa prílohy II protokolu
-	uplatňovanie emisných limitov (emisný limit je maximálny obsah znečisťujúcej látky, vyjadrený ako koncentračný limit) pre jestvujúce a nové stacionárne zdroje podľa harmonogramu, uvedeného v prílohách protokolu
-	uplatňovanie limitov pre palivá a mobilné zdroje podľa harmonogramu, uvedeného v prílohe VIII protokolu
-	snaha o uplatňovanie najlepších dostupných techník pre mobilné a stacionárne zdroje
-	zníženie emisií prchavých organických zlúčenín z používania výrobkov, ktoré nie sú uvedené v prílohe VI alebo VIII protokolu
Pre splnenie uvedených povinností materiál navrhuje nasledujúce opatrenia:
-	Vypracovať nové projekcie emisií znečisťujúcich látok, ktorými sa protokol zaoberá do roku 2010.
-	Na základe projekcií pripraviť analýzu možnosti zavedenia kvót pre ďalšie znečisťujúce látky (pre SO_2 sú už emisné kvóty zavedené).
-	Prijať legislatívu podľa smerníc 94/63/EC, 1999/13/EC o prchavých organických zlúčeninách a smernice 2001/80/EC o obmedzovaní emisií niektorých znečisťujúcich látok z veľkých spaľovacích zariadení.
-	Analyzovať možnosť uplatnenia predĺženia lehoty pre krajiny s transformujúcou sa ekonomikou pre článok 3 protokolu, v súlade s ustanoveniami Prílohy VII Harmonogram pre článok 3 (uplatnenie limitov v článku 3, odsek 2, v prípade, že strana je krajinou s ekonomikou v prechode na trhové hospodárstvo: pre jestvujúce stacionárne zdroje osem rokov odo dňa, kedy tento Protokol nadobudne platnosť; pre palivá a nové mobilné zdroje podľa článku 3, odsek 5 a limitov pre plynový olej: päť rokov odo dňa, kedy tento Protokol nadobudne platnosť, alebo päť rokov od dátumov, pripojených k opatreniam, špecifikovaným v prílohe VIII a k limitom podľa prílohy IV, tabuľka 2, podľa toho, ktorý dátum je neskorší. Tento harmonogram sa nevzťahuje na stranu tohto Protokolu, ak pre stranu platí skorší termín, týkajúci sa plynového oleja podľa Protokolu o ďalšom znížení emisií síry.)
Na základe postupnej realizácie uvedených opatrení materiál odporúča opätovne zvážiť možnosť ratifikácie protokolu v roku 2004, kedy budú v platnosti všetky predpisy, potrebné pre plnenie záväzkov, vyplývajúcich z protokolu.